OBH 2256/1996.
Az állampolgári jogok országgyűlési biztosa általános helyettesének jelentése
Előadó: dr. Almási Eszter

Az eljárás megindulása:

A panaszos az állampolgári jogok országgyűlési biztosához intézett beadványában  kifogásolta, hogy a Budaörsi Önkormányzat  sorozatos kérelmei ellenére nem tesz intézkedéseket ingatlana ügyében. Panaszában leírta, hogy a Fügefa utca szintje útfeltöltés miatt jelentősen megemelkedett és ennek következtében telkére ömlik a hegyről lefolyó csapadék.

Az állampolgári jogok országgyűlési biztosáról szóló 1993. évi LIX. törvény alapján az ügyben a jogállamiság alkotmányos elvének érintettsége miatt az ügyben vizsgálatot indítottam.

A megállapított tényállás:

Budakeszi Polgármesteri Hivatal 3619-2/1995 számú határozatával, mint kijelölt első fokú útügyi hatóság kötelezte Budaörs Város Önkormányzatát a Fügefa utca útépítési és vízelvezetési munkáinak elvégzésére.

A határozat, amely 1996. január 4-én kelt, megállapítja, hogy az út megemelt pályaszintje miatt a korábban építési engedéllyel megépült támfalak, lépcsők használata balesetveszélyessé vált, és kötelezi Budaörs Város Önkormányzatát, hogy 1997. júniusig tegyen eleget az elvégzendő útépítési és vízelvezetési munkálatoknak.

A panaszos 1996. november 25-én kelt levelében arról számolt be, hogy az első megkeresésünket követően végrehajtott útszint csökkentés ellenére a csapadék továbbra is az ő telkére ömlik. A régi vizesárok be van temetve és a november folyamán elvégzett munkálatok során új elvezető árkot nem készítettek. 

A Budaörsi Önkormányzat Jegyzőjéhez címzett ismételt leveleimben (1996. december 18,  1997. február 19.) tájékoztatást kértem a határozat végrehajtásáról, a már megtett intézkedések megjelölésével, ezen túlmenően kértem az ügyre vonatkozó összes irat megküldését, a panaszos beadványait és az arra írt válaszokat is beleértve.

Budaörs Város Önkormányzat Jegyzője 1997. április 28-án kelt válaszában leírta, hogy az utat a Budakeszi Önkormányzat határozatának megfelelően legrédereztették. A Fügefa utca így egyenletesen lejt, amit a tájékoztatáshoz mellékelt fotók is mutatnak. 

A fotókon azonban az is látszott, hogy az út magassági szintje az eredeti szinttől, a gréderezés után is eltér. 

1997. szeptemberében felkértem a Pest Megyei Közigazgatási Hivatal hivatalvezetőjét, hogy vizsgálja meg Budaörs Város Önkormányzat intézkedéseit a Fügefa utca útépítési és vízelvezetési munkáival kapcsolatban. A Közigazgatási Hivatal építőmérnök, vízügyekkel foglalkozó képviselőjének szakmai véleménye szerint az út zúzottkő felülete példásan rendezett, a lejtővel ellentétben képzett útfelület szegély a csapadékvizet képes elvezetni.

A Közigazgatási Hivatal vizsgálata szerint Budaörs Önkormányzata Budakeszi város Önkormányzata kötelezésének maradéktalanul eleget tett, a környező, aszfalttal nem burkolt utakhoz viszonyítva az elvégzett munkák kiemelkedő minőségűek, a téli-tavaszi időszakra  a közlekedést maradéktalanul biztosítják.

A vizsgálat megállapításai:

A vizsgálat megállapította, hogy Budaörs Város Polgármesteri Hivatala nem tett meg mindent annak érdekében, hogy a panaszos korrekt tájékoztatást kapjon az útépítési munkák tervezéséről, a kivitelezés fázisairól, a várható intézkedések időpontjáról.

Az Alkotmány 2.§ (1) bekezdése kimondja, hogy " A Magyar Köztársaság független demokratikus jogállam." A jogállamiság egyik tartalmi eleme  a jogbiztonság. A jogbiztonság megköveteli a normák egyértelműségét, és az egyes jogintézmények kiszámíthatóságát. 

A panaszos és a környék lakóinak nem megfelelő tájékoztatása bizonytalan helyzetet teremt, mely bizalmatlanságot vált ki a lakosságban, és ezzel nagymértékben rontja a hatóság és az ügyfelek együttműködését. Az így kialakult helyzet önmagában nem okoz alkotmányos visszásságot, de tartós fennállása magában hordozza az alkotmányos jogok megsértésének veszélyét.

A konkrét esetben ezért az állampolgári jogok országgyűlési biztosáról szóló 1993. évi LIX. törvény 20.§ (1) bekezdésében biztosított ajánlás tételi jogommal nem élek, de felhívom Budaörs Város polgármesterének és jegyzőjének figyelmét, hogy a jövőben fokozottabban legyenek figyelemmel az ügyfelek megfelelő - gyors és részletes- tájékoztatására.

Budapest, 1998. január 20.

Dr. Polt Péter